## Presuda Visokog upravnog suda Republike Hrvatske broj: Usoz-190/2012-5 od 21. svibnja 2013.

### NN 70/2013 (12.6.2013.), Presuda Visokog upravnog suda Republike Hrvatske broj: Usoz-190/2012-5 od 21. svibnja 2013.

VISOKI UPRAVNI SUD REPUBLIKE HRVATSKE

1403

PRESUDA

Visoki upravni sud Republike Hrvatske u vijeću sastavljenom od sudaca toga suda Ane Berlengi Fellner, predsjednice vijeća, Jasminke Jenjić, Ljiljane Karlovčan-Đurović, mr. sc. Inge Vezmar Barlek i Blanše Turić, članica vijeća, uz sudjelovanje sudskog savjetnika Juraja Dujam, zapisničara, u postupku ocjene zakonitosti općeg akta, pokrenutom po zahtjevu Vlade Republike Hrvatske, koju zastupa predsjednik Zoran Milanović, na sjednici dana 21. svibnja 2013.

presudio je

Zahtjev se usvaja.

Ukida se Odluka o postavljanju jednostavnih podesta otvorenih terasa (Službeni glasnik Općine Bol, broj 3/11.).

Obrazloženje

Vlada Republike Hrvatske podnijela je ovom Sudu zahtjev za ocjenu zakonitosti Odluke o postavljanju jednostavnih podesta otvorenih terasa koju je donijelo Općinsko vijeće Općine Bol dana 29. lipnja 2011. i koja je objavljena u Službenom glasniku Općine Bol, broj 3/11.

Podnositelj u zahtjevu navodi da je 28. svibnja 2012. Ministarstvo graditeljstva i prostornog uređenja predložilo pokretanje postupka jer je upravnim nadzorom utvrdilo da osporena Odluka nije mogla biti donesena pozivom na odredbu članka 2. stavka 5. Pravilnika o jednostavnim građevinama i radovima (»Narodne novine«, broj 21/09., 57/10., 126/10. i 48/11.). Ovo iz razloga što se ne radi o situaciji kakva je predviđena navedenom odredbom Pravilnika, a osim toga područje plaže Zlatni rat 1965. godine rješenjem Republičkog zavoda za zaštitu prirode broj: 65/1-1965IB/MZ proglašeno je zaštićenim objektom prirode kao rezervat prirodnog predjela te prema odredbi članka 90. Zakona o zaštiti prirode (»Narodne novine«, broj 54/76.) ulazi u kategoriju značajni krajolik za koji je odredbom članka 8. Zakona o zaštiti prirode (»Narodne novine«, broj 70/05., 139/08. i 57/11.) bio određen stupanj zaštite kao značajni krajobraz. Podnositelj nadalje navodi da je riječ o situaciji koju ima u vidu odredba članka 2. točka 12. Pravilnika o jednostavnim građevinama i radovima. Ističe da je odredbom članka 127. Zakona o zaštiti prirode, propisano da se za zahvate na zaštićenom području za koje prema posebnom propisu nije potrebno ishoditi lokacijsku dozvolu, odnosno provesti postupak prihvatljivosti zahvata za prirodu, propisano izdavanje dopuštenja kojeg izdaje nadležni ured državne uprave u upravnom postupku. Također se poziva na odredbu članka 76. Zakona o zaštiti prirode kojom je propisano da upravno vijeće javne ustanove koja upravlja zaštićenim područjem donosi godišnji program zaštite održavanja, očuvanja, promicanja i korištenja zaštićenog područja sa cjenikom usluga vezanih za korištenje prirodnih vrijednosti. Iz navedenih razloga podnositelj zahtjeva smatra da osporena Odluka nije odnesena sukladno mjerodavnim propisima te predlaže da Sud donese presudu kojom osporenu Odluku ukida.

Odgovarajućom primjenom odredbe članka 32. Zakona o upravnim sporovima (»Narodne novine«, broj 20/10. i 143/12.) Sud je pozvao donositelja Odluke, Općinsko vijeće Općine Bol da se izjasni o navodima zahtjeva.

Podneskom od 26. ožujka 2013. načelnik Općine Bol, Tihomir Marinković očitovao se na zahtjev navodeći da je donositelj osporene Odluke podnio tužbu Upravnom sudu u Splitu protiv rješenja Ministarstva graditeljstva i prostornog uređenja kojim je obustavljena od primjene navedena Odluka. Uz podnesak dostavlja Odluku načelnika Općine Bol od 30. lipnja 2011. kojom je Odluka obustavljena od primjene, zatim Odluku o odbijanju zahtjeva za poništenje obustavljene Odluke koju je Općinsko vijeće Općine Bol donijelo na sjednici 28. lipnja 2011. i rješenje Ministarstva zaštite okoliša, prostornog uređenja i graditeljstva od 5. srpnja 2011. kojim se investitoru Ivanu Ivančiću nalaže da ukloni drveni podest i metalni kontejner sa pomorskog dobra na plaži Zlatni rat. Navodi da je unatoč svim donesenim rješenjima i odlukama navedeni objekt i dalje na plaži Zlatni rat.

Zahtjev je osnovan.

Općinsko vijeće Općine Bol, na temelju odredbe članka 2. stavka 5. Pravilnika o jednostavnim građevinama i radovima (»Narodne novine«, broj 21/09., 57/10. i 126/10.) kojom je propisano koje se građevine mogu graditi na javnoj površini u skladu s odlukom nadležnog tijela jedinice lokalne samouprave prema propisima kojima se uređuje komunalno gospodarstvo, donijelo je Odluku o postavljanju jednostavnih podesta otvorenih terasa koja glasi:

Članak 1.

Dozvoljava se južno od županijske ceste 6191, a zapadno od crkvice Sv. Pavla, i to baš u šumici na plaži Zlatni rat postavljanje komunalne opreme i to dva jednostavna podesta otvorenih terasa.

Članak 2.

Dozvoljava se jedan podest od maksimalno 300 m² montažnog tipa za maksimalno 140 sjedećih mjesta. Za drugi podest odobrava se također 300 m² a maksimalno 250 sjedećih mjesta, također montažnog tipa.

Jednostavni podesti moraju se ukloniti najkasnije do 15. listopada svake godine.

Članak 3.

Ova Odluka stupa na snagu danom objave u Službenom glasniku Općine Bol.

Odluka je objavljena u Službenom glasniku Općine Bol, broj 3/11., a u istom Službenom glasniku objavljena je i Odluka o obustavi od primjene općeg akta predstavničkog tijela, koju je donio načelnik Općine Bol i kojom je obustavljena od primjene predmetna Odluka, jer je istom povrijeđen Zakona o zaštiti prirode (»Narodne novine«, broj 70/05. i 139/08.) i Odluka o mjerama zaštite spomenika prirode Zlatni rat (Službeni glasnik SDŽ, broj 3/02.). Načelnik Općine Bol ovu Odluku donio je pozivom na odredbu članka 42. stavka 3. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/01., 109/07. i 125/08.).

Zahtjev načelnika Općine Bol za poništenje osporene Odluke Općinsko vijeće Općine Bol na sjednici 19. srpnja 2011. odbilo je Odlukom, klasa: 021-051/11-01/239, urbroj: 2104/02-11-02/01.

Povodom prijedloga načelnika Općine Bol za provedbu nadzora zakonitosti predmetne Odluke, Ministarstvo graditeljstva i prostornog uređenja Odlukom, klasa: 040-01/11-02/24, urbroj: 531-04-12-12 od 13. ožujka 2012. obustavilo je od primjene ovu Odluku temeljem odredbe članka 80.a) stavka 1. Zakona o lokalnoj i područnoj (regionalnoj) samoupravi kojom je propisano da odluku o obustavi općeg akta od primjene može donijeti neposredno i središnje tijelo državne uprave u okviru svog djelokruga utvrđenog posebnim zakonom. Istom Odlukom Ministarstvo graditeljstva i prostornog uređenja utvrdilo je da ovlaštenje za poduzimanje zahvata u prostoru za koji nije potrebno ishoditi lokacijsku dozvolu, a koji se odnose na zaštićene dijelove prirode proizlazi iz odredbe članka 2. točke 12. Pravilnika o jednostavnim građevinama i radovima.

Područje plaže Zlatni rat od 1965. godine (rješenje Republičkog zavoda za zaštitu prirode, broj: 65/1-1965IB/MZ) zaštićen je objekt prirode kao rezervat prirodnog predjela. Prema odredbi članka 8. Zakona o zaštiti prirode zaštićene prirodne vrijednosti razvrstavaju se u zaštićena područja i zaštićene svojte a područje plaže Zlatni rat, u okviru ove zakonom utvrđene podjele, ulazi u zaštićena područja i to značajni krajobraz.

Odredbom članka 76. Zakona o zaštiti prirode propisano je da upravno vijeće javne ustanove koja upravlja zaštićenim područjem donosi, između ostalog godišnji program zaštite, održavanja, očuvanja, promicanja i korištenja zaštićenog područja sa cjenikom usluga vezanih za korištenje prirodnih vrijednosti.

Osporenom Odlukom dozvoljeno je na području plaže Zlatni rat postavljanje jednostavnih podesta otvorenih terasa, dakle, objekata za koje prema odredbi članka 104. Zakona o prostornom uređenju i gradnji (»Narodne novine«, broj 76/07.) nije potrebno ishoditi lokacijsku dozvolu.

Prema odredbi članka 127. stavka 1. Zakona o zaštiti prirode na zaštićenom području dopušteni su oni zahvati i radnje koje ga ne oštećuju i ne mijenjaju svojstva zbog kojih je zaštićen. Odredbom stavka 2. ovog članka Zakona, propisano je da se za zahvate na zaštićenom području za koje prema posebnom propisu nije potrebno ishoditi lokacijsku dozvolu, odnosno provesti postupak prihvatljivosti zahvata za prirodu, izdaje dopuštenje. Odredbom stavka 4. navedenog članka Zakona propisano je da dopuštenje za zahvate i radnje u regionalnom parku, značajnom krajobrazu, park šumi i spomeniku parkovne arhitekture izdaje nadležni ured upravnog tijela, a prema odredbi stavka 5. dopuštenje se izdaje rješenjem ureda upravnog tijela protiv kojeg se može izjaviti žalba Ministarstvu.

Osporena Odluka donesena je u skladu i temeljem propisa koji uređuju područje komunalnog gospodarstva. Budući da se Odluka odnosi na područje zaštićene prirodne vrijednosti (plaža Zlatni rat) to su za odlučivanje o dopuštenosti zahvata u tom području mjerodavni propisi koji uređuju područje zaštite prirode.

Iz navedenog slijedi da je osporena Odluka donesena pogrešnom primjenom materijalnog propisa, zbog čega je Sud zahtjev usvojio i osporenu Odluku ukinuo.

Slijedom navedenog na temelju odredbe članka 86. stavka 3. Zakona o upravnim sporovima odlučeno je kao u izreci, dok se objava ove presude temelji na odredbi stavka 4. istog članka Zakona.

Broj: Usoz-190/2012-5

Zagrebu 21. svibnja 2013.

Predsjednica vijeća

Ana Berlengi Fellner, v. r.

Presuda, NN 70/2013-1403